Агенцијата за заштита на правото на слободен пристап до информациите од јавен карактер согласно член 109 став 5 од Законот за општата управна постапка („Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер („Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр. 60/20), постапувајќи по Жалбата изјавена од А. Н. од С., поднесена против Решение на Министерство за одбрана, по предметот Барање за пристап до информации од јавен карактер, на 14.05.2025 година, го донесе следното

**Р Е Ш Е Н И Е**

1. Жалбата изјавена од А. Н. од С., поднесена против Решение на Министерство за одбрана, бр.12-1233/2 од 29.04.2025 година, заведена во Агенцијата под бр.08-173 на 05..05.2025 година, по предметот Барање за пристап до информации од јавен карактер, **СЕ ОДБИВА како неоснована.**
2. **2.СЕ ПОТВРДУВА Решението на Имателот на информација бр.12-1233/2 од 29.04.2025 година**

**О Б Р А З Л О Ж Е Н И Е**

А. Н. од С., како што се наведува во Жалбата, на 14.04.2025 година поднела Барање за пристап до информации од јавен карактер до Министерство за одбрана, со кое побарала да и се достават следните информации:

„Согласно Колективниот договор на Министерството за одбрана член 114 став (1) точка 4, на кои Синдикати за 2024 година им е исплатена финансиска помош, и за сите Синдикати поединечно која сума им е исплатена?“

Постапувајќи по ова Барање, Имателот на информации до Барателот доставил Решение бр.12-1233/2 од 29.04.2025 година со кое Барањето на Барателот се уважува. Во Решението е наведено: „...Министерството за одбрана на Република Северна Македонија Ви доставува електронски одговор на бараната информација (согласно избраниот начин на достава) ..... Ве известуваме дека согласно одредбите од Колективниот договор..... не постои одредба со која Министерството за одбрана се обврзува да исплатува финансиска помош на Синдикатите. Од тие причини Ве известуваме дека на ниеден Синдикат не му е исплатена финасиска помош во 2024 година.“

Незадоволен од горенаведеното Решение, Барателот на информации во законски предвидениот рок, на 05..05.2025 година поднесе Жалба до Агенцијата, заведена во Агенцијата под бр.08-173. Во Жалбата е наведено: „..одговорот кој го добив од МО е невистина која е искажана спротивно на законите, бидејќи согласно Колективниот договор на МО член 114, став 1, точка 4 се вели –

4.Министерството соработува при реализација на синдикални спортски игри во организација на синдикатите, во смисла на обезбедување на финансиски средства при што министерството е должно да обезбеди средства за следното:

- На Репрезентативниот синдикат му се одобруваат средства во висина од 50 просечни нето плати исплатени во Републиката во последните три месеци;

На синдикат кај кои членуваат повеќе од 400 члена кај работодавачот му се одобруваат средства во висина од 10 проосечни плати исплатени во Републиката во последните три месеци;

Но согласно член 114, став 1, точка 5 се вели – Средствата од точка 4, алинеи 1 и 2 од овој член, Министерството ги реализира преку објавување на јавен оглас за јавни набавки.

Според Годишниот план за јавни набавки за 2025 година на МО бр. 01-153/1 од 31.01.2025 година, во глава 11,9 Хотелски и угостителски услуги услуги за потребите на синдикат во вредност од 2.800.000 денариза 2025 година.

Со објавата на оваа ставка во Годишниот план за јавни набавки, МО е контрадикторно со дадениот одговор во решението бр. 12-1233/2 од 29.04.2025 година, посебно ако знаеме дека КД на МО е на сила од 14.02.2024 година. Јас како подносител на барањето за информации од јавен карактер имам сознанија дека се исплатени средства на некои од синдикатите. МО изјавува дека не постои таква одредба за финансиска помош на синдикатите согласно Колективниот договор на МО.“

Агенцијата со електронски допис бр. 08-173 од 06.05.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована, а Решението**  бр. 12-1233/2 од 29.04.2025 година **на Имателот на информации го потврди**, поради следното:

Агенцијата утврди дека Имателот на информации постапил по Барањето за пристап до информации од јавен карактер со тоа што донел Решение со кое му одговорил на барањето за слободен пристап до информации од јавен карактер на Барателот.

По разгледувањето на Барањето, Жалбата, Решението на Имателот на информации, Агенцијата констатира дека во конкретниот случај, Имателот на информации правилно постапил по Барањето на Барателот со донесување на Решение со кое Барањето се уважува и на Барател му се доставува соодветен одговор, односно дека „.... на ниеден Синдикат не му е исплатена финасиска помош во 2024 година“.

Во конкретниот случај, Агенцијата цени дека Имателот на информации му одговорил конкретно на Барателот, односно дека постапил согласно одредбите од Законот за слободен пристап до информации од јавен карактер. Агенцијата, согласно своите законски надлежности нема овластувања да ја цени веродостојноста на дадената информација, туку постапува согласно Законот за слободен пристап до информации од јавен карактер и Законот за општата управна постапка. Фактот дека на поднесеното Барање за информации од јавен карактер, навремено е даден одговор, во пропишаната форма на управен акт – Решение, од страна на Имателот на информации до Барателот, е решителен за донесување на одлуката на Агенцијата.

Сепак, во интерес на проактивно објавување на информациите од јавен карактер, Агенцијата му укажува на Имателот на информации дека согласно член 10 од законот за пристап до информации од јавен карактер, е должен да ја информира јавноста преку својата интернет страница со објавување на: покрај другите информации наведени во овој член, треба да објави и - годишен Буџет и завршна сметка, - годишни финансиски планови по квартали и програми за реализација на буџетот, - целокупната документација за јавните набавки, за концесиите и за договорите за јавно-приватно партнерство и - други информации кои произлегуваат од надлежноста и работата на имателот на информацијата.

Согласно одредбата од член 3 став 1, алинеја 7 точка 7 од горенаведениот Закон „јавен интерес" во остварувањето на правото на пристап до информации подразбира, но не се ограничува, на интерес за информации, со чие што објавување, односно остварување пристап: ќе се овозможи еднаков третман на секој граѓанин пред законите.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**

Изготвил: Петар Гајдов

Контролирал:

Одобрил:

Доставено до:

- архива на Агенцијата

- жалителот/барател на информацијата

- имател на информацијата